ເຈົ້າໜ້າທີ່ ທະຫານ ສະຫະລັດ ແລະ ຟິລິບປີນ ຫາລື ກ່ຽວກັບ ຄວາມເຄັ່ງຕຶງ ຢູ່ ທະເລຈີນໃຕ້
ຜູ້​ບັນຊາ​ການ​ທະຫານ​ສະຫະລັດ ໃນເຂດ​ປາຊິ​ຟິກ ພົນ​ເຮືອ​ເອກ Harry Harris ​ໄດ້​ຖືກຕ້ອນຮັບ​ ຢ່າງສົມກຽດ ທາງ​ທະ​ຫາ​ນ ຢູ່​ທີ່ກອງ​ບັນຊາ​ການ​ ທະຫານ​ຟິລິບ​ປີນ.
ບັນດາເຈົ້າໜ້າທີ່ທະຫານຂັ້ນສູງ ຂອງສະຫະລັດ ແລະຟິລິບປີນ ໄດ້ພົບປະກັນທີ່ນະຄອນມະນີລາ ໃນຄວາມພະຍາຍາມເພື່ອຈະ ຂະຫຍາຍ ຄວາມສຳພັນດ້ານ ປ້ອງກັນປະເທດ ໃນຂະນະທີ່ ຄວາມເຄັ່ງຕຶງ ຫ້ອມລ້ອມການອ້າງເອົາດິນແດນທີ່ເປັນບັນຫາ ໂຕ້ຖຽງ ໃນທະເລຈີນໃຕ້ ກຳລັງຊຸດໂຊມລົງ ຜູ້ບັນຊາການທະຫານສະຫະລັດໃນເຂດປາຊິຟິກ ພົນເຮືອເອກ Harry Harris ໄດ້ຖືກຕ້ອນຮັບຢ່າງສົມກຽດທາງທະຫານ ໃນ ວັນພຸດມື້ນີ້ ຢູ່ທີ່ກອງບັນຊາການ ທະຫານຟິລິບປີນ ພົນເຮືອເອກ Harris ແລະຄູ່ຕຳແໜ່ງຝ່າຍຟິລິບປີນ ນາຍພົນ Hernando Iriberri ໄດ້ຫາລືກັນກ່ຽວກັບບັນຫາຄວາມປອດໄພ ຮວມທັງທະເລຈີນໃຕ້ ອີງຕາມໂຄສົກກອງທັບ ຟິລິບປີນ ທ່ານ Restituto Padilla ທ່ານກ່າວວ່າ “ສິ່ງທີ່ໄດ້ເກີດຂື້ນລະຫວ່າງການສົນທະນາ ແມ່ນການໂອ້ລົມກັນ ຢ່າງກົງໄປ ກົງມາ ແລະແລກປ່ຽນຄວາມຄິດຄວາມເຫັນຢ່າງຈິງໃຈ ກ່ຽວກັບການທ້າທາຍດ້ານຄວາມ ໝັ້ນຄົງຢູ່ໃນຂົງເຂດ ອັນເປັນຜົນເນື່ອງມາຈາກໄພພິບັດທຳມະຊາດ ແລະບັນຫາທີ່ພົວພັນ ກັບທະເລ ທາງພາກຕາເວັນຕົກຂອງ ຟິລິບປີນ ແລະທະເລຈີນໃຕ້” ພົນເຮືອເອກ Harris ຍັງໄດ້ພົບປະກັບບັນດາຜູ້ນຳຂັ້ນສູງຄົນອຶ່ນໆ ຮວມທັງ ປະທານາທິ ບໍດີ Benigno Aquino ແລະບັນດາເຈົ້າໜ້າທີ່ປ້ອງກັນປະເທດຫລາຍໆທ່ານ ໜຶ່ງໃນການພົບປະນັ້ນ ລັດຖະມົນຕີປ້ອງກັນປະເທດຟີລິບປິນ ທ່ານ Voltaire Gazmin ໄດ້ຮ້ອງຂໍໃຫ້ເຮືອບິນລາດຕະເວນກອງທັບອາກາດສະຫະລັດ ຊ່ວຍ ອາລັກຂາ ບັນດາ ເຮືອບັນທຸກ ຢູ່ໃນເຂດທີ່ມີການຂັດແຍ້ງໃນທະເລຈີນໃຕ້ ອີງຕາມອົງການຂ່າວເອພີ ການ ຮ້ອງຂໍດັ່ງກ່າວ ຍັງບໍ່ສາມາດຢືນຢັນໄດ້